als_Latn dik_Latn tur_Latn
Përmasat e skandalit të përgjimeve në Maqedoni, ku ministra të VMRO-DPMNE dhe BDI-se dëgjohen të flasin për caktimin e vendimeve të gjykatave ka shqetësuar mbarë komunitetin ndërkombëtar. Eurokomisioneri për zgjerim Johanes Han viziton të martën Shkupin, në kulmin e tensioneve politike në vend. Në axhendën zyrtarit të lartë të unionit, janë adresimi në dy çështje: e para zbardhja e materialeve të përgjimeve dhe e dyta zgjidhja e çështjes së emrit me Greqinë, që ka mbajtur peng anëtarësimin e vendit për në NATO dhe procesin e integrimit. Të dielën Zaev prezantoi dy bisedat telefonike. Në përgjimin e pare dëgjohet Ministrja e Punëve të Brendshme gordana Jankullovska, te ndërhyjë tek ish-ministri i drejtësisë, Mihajlo Manevski. Më pas në një regjistrim të dytë dëgjohet një bisedë e shefit të shërbimit sekret, Sasho Mijallkov me zëvendëskryeministrin për marrëveshjen e Ohrit, Musa Xhaferri, për ndërhyrjet në Gjykatën Supreme. Sasho Mijallkov thotë se gjykata supreme dhe gjykata penale duhet të jetë punë e kryer. Ai deklaron se ka biseduar edhe me Abdilaqim Ademin, ndërkohë Musa Xhaferi i thotë se këtë duhet ta bisedoj edhe me Ali Ahmetin.
Më herët ambasadorë të SHBA-së dhe BE-së kanë thënë se skandali i përgjimeve duhet të hetohet e zbardhet deri në fund.
als_Latn als_Latn